Sannieshof-plaasaanvalle: Verdagtes ontsnapBlackie van den Berg in die hospitaal ná die aanval. Foto: Verskaf ŉ Grootskaalse soektog is deur verskeie rolspelers in Noordwes van stapel gestuur na drie verdagtes wat uit aanhouding ontsnap het nadat hulle onlangs in hegtenis geneem is in verband met twee gru-plaasaanvalle naby Sannieshof. Marius Müller, nasionale veiligheidskoördineerder van AfriForum, het aan Maroela Media gesê die voorval het omstreeks 06:00 plaasgevind. Twee van die drie ontsnaptes was glo in aanhouding in verband met die aanval en verkragting van Blackie van den Berg (61). Sy is op 2 Junie op ŉ plaas tussen Sannieshof en Ottosdal oorval, erg aangerand en verkrag. Twee verdagtes, onderskeidelik 21 en 24 jaar oud, is kort daarna in hegtenis geneem en was in aanhouding terwyl borgtogprosedures hangend was. Hul name mag nie genoem word nie, aangesien hul aanklag seksueel van aard is en hulle eers moet pleit. Een van die ontsnaptes was glo betrokke by die moord en aanval op BC Greyling (59), sy vrou, Marlette (57), en BC se ma, Magdaleen Greyling (87). Die gesin het op 16 Mei omstreeks 19:30 die aand aan tafel gesit en aandete eet terwyl hulle nuus gekyk het. Drie verdagtes het toegang tot die huis verkry deur een van die slaapkamers se groot vensters te breek. Drie het glo buite die huis gewaak. BC het gaan ondersoek instel en was skaars in die portaal toe ŉ verdagte hom trompop in die bors geskiet het sonder om ŉ woord te sê. Marlette is tydens die voorval in haar regterblad geskiet. Die koeël is links bó haar buik uit en het een van haar longe skrams gemis. Magdaleen het na die sitkamer gevlug en onder ŉ tafel weggekruip. France Kubone (26), Tebogo Mogolotsane (28), Small Mokgele (29), Zacharia Nyalimathe (33), Musona Nyathi (35) en Joseph Zakenya (32) is op 18 Mei in Sannieshof en Ottosdal in hegtenis geneem ná ŉ uitgebreide ondersoek. Hulle staan tereg op aanklagte van moord, poging tot moord en huisbraak. Een van hulle is sedertdien op borgtog vrygelaat. Die ander was steeds in aanhouding. Dit is nie duidelike watter een van die vyf ontsnap het nie. “Ons weet nog glad nie hoe hulle daarin kon slaag om te ontsnap nie. Alle veiligheidsstrukture is kort ná die ontsnapping in werking gestel. AfriForum-buurtwagte, Agri NW en TLU SA is by die grootskaalse soektog betrokke.” Hy het gesê volgens die jongste inligting tot hul beskikking, is die drie te voet op grondpaaie tussen Sannieshof en Delareyville. Volgens ŉ beskrywing van die voortvlugtendes se klere dra een ’n grys sweetpak, een het ’n rooi hemp en swart leerbaadjie aan en die derde verdagte dra ’n rooi baadjie. Die polisie kon nie onmiddellik vir kommentaar bereik word nie. BC en Marlette Greyling. Foto: Verskaf